b'\n_START_ARTICLE_\nPieter Zeeman\n_START_SECTION_\n\xc5\xbdivljenje in delo\n_START_PARAGRAPH_\nZeeman je \xc5\xa1tudiral pri Lorentzu na Univerzi v Leidnu. Leta 1890 je tam za\xc4\x8del predavati._NEWLINE_Leta 1896 je na Lorentzovo pobudo za\xc4\x8del prou\xc4\x8devati u\xc4\x8dinek magnetnih polj na izvor svetlobe. Pri tem je leta 1897 odkril, da so se spektralne \xc4\x8drte v izsevani svetlobi \xc5\xa1e dalje razcepile na ve\xc4\x8d drugih \xc4\x8drt, kar je postalo znano kot Zeemanov pojav. V spektru svetlobe, ki jo seva plin v zunanjem magnetnem polju, so \xc4\x8drte razcepljene na ve\xc4\x8d \xc4\x8drt. Normalni Zeemanov pojav, pri katerem se spektralna \xc4\x8drta v zunanjem magnetnem polju razcepi na tri \xc4\x8drte, lahko pojasnimo tudi v okviru klasi\xc4\x8dne fizike. Gibanje elektrona v atomu si predstavljamo sestavljeno iz nihanja v smeri magnetnega polja in iz vrtenja v eni in v drugi smeri v ravnini, pravokotni na polje. Frekvenca, ki ustreza nihanju, ostane nespremenjena, od frekvenc, ki ustrezata kro\xc5\xbeenju, pa se zaradi magnetnega polja ena nekoliko pove\xc4\x8da in druga nekoliko zmanj\xc5\xa1a. Anomalni Zeemanov pojav, pri katerem se spektralna \xc4\x8drta v splo\xc5\xa1nem razcepi na ve\xc4\x8d \xc4\x8drt, pa lahko pojasnimo le kvantnomehansko. Pri normalnem in anomalnem Zeemanovem pojavu je razcep \xc4\x8drt sorazmeren z gostoto magnetnega polja. V spektru vodikovega atoma v magnetnem polju z gostoto 0,01 T ustreza razcepu \xc4\x8drt frekven\xc4\x8dna razlika  s\xe2\x81\xbb\xc2\xb9. To je samo  razlike med rumenima \xc4\x8drtama v natrijevemu spektru. Zato lahko Zeemanov pojav opazujemo le z zelo lo\xc4\x8dljivimi spektrografi. Pojav je pojasnil Lorentz. Za to odkritje sta leta 1902 oba prejela Nobelovo nagrado za fiziko._NEWLINE_Leta 1900 je Zeeman postal profesor fizike na Univerzi v Amsterdamu in leta 1908 predstojnik njenega Fizikalnega in\xc5\xa1tituta. Tam je ostal do smrti. Vodil je raziskave \xc5\xa1irjenja svetlobe v gibljivih snoveh, kot so kapljevine, voda, teko\xc4\x8di kristali in kamenica.\n_START_SECTION_\nNagrade\n_START_PARAGRAPH_\nLeta 1921 je prejel medaljo Henryja Draperja.\n_START_SECTION_\nPoimenovanja\n_START_PARAGRAPH_\nPo njem se imenuje krater Zeeman na Luni.'